Ramaphosa: ‘Dlamini kwyt haar uitstekend van haar taak’Bathabile Dlamini. Foto: GCIS/Flickr Pres. Cyril Ramaphosa het Donderdagaand sy behoud van Bathabile Dlamini, minister in die presidensie belas met vroue en kinders, verdedig deur te sê sy “kwyt haar uitstekende van haar taak, veral nou tydens die 16 dae van aktivisme” teen geslagsgeweld. Ramaphosa het tydens ŉ lang onderhoud op 702 met Xolani Gwala gepraat en verskeie kwessies het tydens die onderhoud onder die loep gekom. Een daarvan was ŉ uitspraak deur Gwala dat Dlamini “onaantasbaar” is. Ramaphosa het dit ontken en gesê hy kan haar afdank as hy graag wou en hy sou nie enige redes hoef te verskaf hoekom nie. Dlamini is in Februarie van die departement van maatskaplike ontwikkeling geskuif na minister in die presidensie belas met vroue en kinders. Die konstitusionele hof het in September beveel dat sy 20% van die regskoste van die Suid-Afrikaanse agentskap vir maatskaplike sekerheid (Sassa) moet betaal wat verband hou met die maatskaplike toelae-debakel. Freedom Under Law en die Black Sash Trust het die aansoek vir die kostebevel gebring en Dlamini blameer vir die op-die-nipper-hofaansoeke wat daartoe gelei het dat die departement se kontrak met Cash Paymaster Services om maatskaplike toelae uit te betaal verleng moes word. Die hof het bevind Dlamini was “nie eerlik” in haar voorleggings nie en die nasionale direkteur van openbare vervolging moes besluit om haar te vervolg of nie. Ramaphosa het tydens die onderhoud aan Gwala gesê: “Die kabinet is almal lede van die ANC en sommige sit op die [nasionale uitvoerende komitee]. Ons word almal saamgebind deur die besluite van ons beweging [soos tydens die 2017-verkiesingskonferensie geneem] waar ons dit duidelik gestel het dat ons korrupsie sal hokslaan. Diegene wat deur [oudpres.] Jacob Zuma aangestel is, kon ek laat gaan het. Maar ek het gevind Dlamini kwyt haar uitstekend van haar taak,” het Ramaphosa gesê. Hy het gesê hy het Donderdag ŉ verklaring gefinaliseer om ŉ aansoek deur die DA aan die hooggeregshof in Pretoria om Dlamini te verwyder, teen te staan. “Vanmiddag het ek ŉ verklaring onderteken waar ŉ party my hof toe vat waarin versoek word dat ek die minister moet afdank en die argument sal in die hof aangehoor word en dan sal die regters op die ou end die besluit neem,” het hy gesê. Op ŉ vraag of hy Dlamini, wat ook die leier van die ANC-vroueliga is, kan afdank sonder om ŉ herrie te veroorsaak, het hy geantwoord “ja”. “As president van die ANC en Suid-Afrika, moet almal wat aangestel of verwyder word uit die kabinet aan voorwaardes voldoen en ontplooi word. Daar word nie altyd vir jou redes gegee nie, maar jy moet maar [aan die besluit] gehoor gee,” het Ramaphosa gesê.